《立春》
宋代·滕茂实

东皇布政物皆春，山色禽声便可人。满谷和风消积雪，半窗晴日动游尘。

宫花插帽枝枝秀，菜甲堆槃种种新。拘窘经时成土俗，聊从一醉适天真。

作者简介：（?—1128）杭州临安人，字秀颖，初名裸。徽宗政和八年进士。钦宗靖康元年，以工部员外郎假工部侍郎副路允迪使金，被拘于代州，自为哀词，且篆书“宋工部侍郎滕茂实墓”以示不屈。钦宗被俘过城郊，茂实具宋冠帻以迎。金人迫其易服，不从。后忧愤死于云中。谥忠节。